GiliGold/VAD_KnessetCorpus huggingface dataset:
אופיר כץ:
 המעסיק רואה שהעובד ייעדר תקופה ממושכת ומפטר אותו, או מוציא אותו לחל"ת לצורך העניין
מיקי לוי:
הוא לא יוכל אחרי החוק שלנו, אל תדאג
שפרה שחר:
גם היום הוא לא יכול
מיקי לוי:
הוותיקים כאן מכירים אותי, אלה שמופיעים אצלי הרבה
מיקי לוי:
 אני לא מרשה פינג-פונג, אחרת אני לא גומר
מיקי לוי:
 כולם ידברו, אין פינג-פונג
אופיר כץ:
האיסור הנוכחי הוא איסור בתקופה ולאחר, הוא לא איסור שמקדים
אופיר כץ:
 וצריך להרחיב את האיסור הזה לתקופה שמרגע שהוא קיבל את הצו עד 30 או 60 יום לאחר החזרה
אופיר כץ:
 זאת נקודה שאנחנו נבקש לשים לב אליה ולתקן אותה
מיקי לוי:
היא בתוך החוק שלי
אופיר כץ:
אני לא ראיתי, סליחה
מיקי לוי:
 אבל מכיוון שאני בתוך הערבוב הזה, אז הדקויות האלה ידועות לי
מיקי לוי:
 אבל אנחנו לא מסכימים איתך ש-60 יום זה ירתיע
אופיר כץ:
אני חושב ש-90 יום זה בעייתי, 60 יום זה איזון
מיקי לוי:
אישה בהיריון שבאה לראיון, שואלים אותה אם היא בהיריון? למה צריך לשאול סגן אלוף אם הוא מג"ד, או סרן אם הוא מ"פ? ואז הוא אומר: רגע, מה פתאום, עכשיו אני אקח אותו? זה גם בתוך החוק שלי
מיקי לוי:
 אגב, אני מגן גם על העסקים
מיקי לוי:
 אני חושב שאם אנחנו נעשה ל-90 יום איש המילואים יוכל לחזור ולהוכיח את עצמו שאכן הוא ראוי לקבל את המשך העבודה
מיקי לוי:
 ברגע שאתה נותן לו 30 או 60 יום קל מאוד לפטר אותו, לקחת מישהו אחר ושלום על ישראל
מיקי לוי:
 אנחנו צריכים לתת הזדמנות לאיש המילואים להוכיח את עצמו, ועל זה אני נלחם
אופיר כץ:
אם אדוני פתח את הדלת של חוק שוויון הזדמנויות, אז אני אעיר שאולי הגיע הזמן להוציא מהחוק את נושא הפרופיל, שיש איסור לבקש פרופיל במהלך ראיון
מיקי לוי:
ברגע שאסור לו לשאול אותו אם הוא איש מילואים או לא, נגמר הסיפור
מיקי לוי:
 אסור לו לשאול אותו מה הפרופיל
מיקי לוי:
 לכן נתתי הגנה גם לעניין הזה
מיקי לוי:
 בתוך עמי אני חי, אני יודע את הסיפור הזה
מיקי לוי:
 קצינים ברמת מ"פ, ברמת מ"מ אפילו, לא מתקבלים לעבודה בגלל הדבר הזה
מיקי לוי:
 אחד מאנשי הצוות שלי סיים 110 ימי מילואים, הוא רב סרן, אם הוא היה במקום אחר הוא היה מפוטר
אופיר כץ:
ליושב משמאלך יש גם סיפור בעניין הזה
מיקי לוי:
אל תדאג, שאבתי ממנו גם קצת מידע
מיקי לוי:
 בית חם לכל חייל
שפרה שחר:
אנחנו גם בשגרה, לא רק במלחמה, נאבקים כבר 14 שנה כאן לטובת חיילי המילואים, לא רק לחיילי חובה, ועכשיו כמובן ביתר שאת
שפרה שחר:
 אני כאן בשני כובעים
שפרה שחר:
 בכובע אחד יש לי בן שעדיין ביום ה-122 לא השתחרר
שפרה שחר:
 יצאו מעזה סוף סוף לפני יומיים, אבל עדיין במילואים 122 יום
שפרה שחר:
 ואני גם מעביד
שפרה שחר:
 ובתור מעביד בעמותה יש לי שישה אנשי צוות שהם במילואים, שניים מהם השתחררו בשבוע האחרון
שפרה שחר:
 אני לא יודעת אם אנשים יודעים, אבל במדינת ישראל כדי לצ'פר את העמותות ואת הארגונים החברתיים יש תוספת 8% מס מעביד לעמותות, ואת זה אנחנו סופגים
שפרה שחר:
 אבל כמובן שבעמותה שלי לא יעלה על הדעת שאני אפטר מישהו, למרות שאנחנו סופגים לא מעט עלות מעביד על כך שאנחנו מעסיקים מילואימניקים
שפרה שחר:
 ואני יכולה להגיד לכם שמאה אחוז מהצוות שלי במילואים
שפרה שחר:
 אני יכולה לומר ששני הבנים הפרטיים שלי, שאחד מהם הוא רב סרן, עצמאיים כיוון שכאשר הם היו שכירים זה היה בלתי אפשרי עם רמת המילואים שהם עושים
שפרה שחר:
 הגענו למצב במדינה הזאת שאי אפשר להיות שכיר בצורה מכובדת, במקומות שלא אחשוף כאן אבל מקומות שלא הייתם מאמינים, שממש לא אהבו את זה שהם עושים הרבה ימי מילואים
שפרה שחר:
 אני מדברת על שגרה, לא על מלחמה
שפרה שחר:
      נמצא כאן ראש אגף חיילים משוחררים
שפרה שחר:
 התפרסם אתמול לפחות שיש לא מעט חברות שקיבלו אישור מכם לפטר חיילי מילואים
שפרה שחר:
 משום שאם חברה פשטה רגל ופיטרה 100 עובדים כי אין לה כסף לשלם משכורות, ובתוך זה 30 הם חיילי מילואים, אז  אפשר להבין את זה
שפרה שחר:
 כי מה לעשות, הם לא פיטרו אותם בגלל שהם חיילי מילואים, אלא בגלל שהם פיטרו את כל העובדים כי אין להם כסף לשלם
שפרה שחר:
 ואז אנחנו צריכים לבדוק מה אנחנו עושים עם חיילי המילואים, איך אנחנו מפצים אותם על הסיטואציה הזאת שנוצרה, ורק אחרי הפיצוי הזה נותנים להם את ימי האבטלה שמגיעים להם בחוק כמו לכל אזרח ישראל
שפרה שחר:
 אבל אני מבקשת מכבוד היושב-ראש לבקש ממשרד הביטחון הבהרות האם זאת הסיטואציה
שפרה שחר:
 מיד אקרא את הנתונים שהתפרסמו, אם הם נכונים
שפרה שחר:
 יש לא מעט חברות שקיבלו אישור ממשרד הביטחון לפטר אנשי מילואים
שפרה שחר:
 אז מה הסיטואציה? כי אם הסיטואציה באמת בלתי נמנעת, אז אין מה לעשות וצריכים לראות איך מפצים אותם
שפרה שחר:
 ואם לא, זה חמור מאוד
שפרה שחר:
 כי אם מפטרים את הבן שלי בזמן שהוא יושב בעזה, זה חמור מאוד
שפרה שחר:
 יש 233 מעסיקים שביקשו לפטר
מיקי לוי:
 אנחנו נשאל גם את השאלה הזאת
מיקי לוי:
 תנועת הביטחוניסטים, בבקשה
מישל בוסקילה:
בוקר טוב
מישל בוסקילה:
 אני מזכ"ל תנועת הביטחוניסטים
מישל בוסקילה:
 קודם כל, כבוד גדול לשבת פה אחרי 100 יום לצד משה טור פז במילואים
משה טור פז:
היינו באותו תפקיד
מישל בוסקילה:
חלקנו אותו תפקיד
מישל בוסקילה:
 זה באמת כבוד גדול
מישל בוסקילה:
      מדינת ישראל נמצאת באחד המבחנים הגדולים ביותר שלה, גם מבחינה ביטחונית וגם מבחינה חברתית
מישל בוסקילה:
 כולם מסכימים על זה
מישל בוסקילה:
 בחלק הראשון של המבחן האזרחים עמדו, הם קמו והתגייסו והגיעו כולם, עזבו את משפחתם ואת מקום עבודתם כדי להגן על המדינה
מישל בוסקילה:
 עכשיו בחלק השני של המבחן המדינה נדרשת להגן על האזרחים שלה, לתת להם את המעטפת הנדרשת כדי לחזור חזרה לחיים שאותם הם עזבו ולהמשיך בשגרת יומם, וגם כדי לחזור ולהתגייס ביום מן הימים, ויכול להיות שהיום הזה יהיה מאוד קרוב שוב
מישל בוסקילה:
 אני חושב שבמבחן הזה מוסדות המדינה חייבים לעבור את המבחן הזה בציון גבוה, כדי שאנשים שאיבדו את תחושת הביטחון לא יאבדו גם את הביטחון הכלכלי והתעסוקתי
מישל בוסקילה:
      אני חושב שהחקיקה היא פתרון מצוין, וגם הסעיפים שמנית בתוך החקיקה
מישל בוסקילה:
 אני חושב ש-90 יום זה הזמן הנכון, כי אפילו בחלק מחוזי העבודה 90 יום זה הזמן שדורשים מעובד להוכיח את עצמו, עם או בלי קשר למילואים, ולכן זו בדיוק תקופת הזמן הנכונה
מישל בוסקילה:
 אני חושב שצריך להעמיד לרשות אנשי המילואים סל של ייעוץ משפטי חינם
מישל בוסקילה:
 אנשים שנקלעים לסיטואציה כזאת לא יודעים מה זכותם, וצריך להעמיד להם סל כזה
מישל בוסקילה:
 אנחנו כתנועת הביטחוניסטים מתנדבים להעמיד ייעוץ טלפוני חינם לכל איש מילואים שנזקק ולהיעזר בעורכי דין רבים שנמצאים בתנועת הביטחוניסטים
מישל בוסקילה:
 גם למעסיק צריך לעזור, גם לו צריך לסייע בייעוץ, אפילו כלכלי ותעסוקתי, כי גם הוא איש מילואים שחזר וצריך להעסיק אנשים, והוא עצמו איבד את פרנסתו
מיקי לוי:
משרד הביטחון, צה"ל, תגידו לנו אחר כך אם יש איזשהו פן של ייעוץ משפטי
מיקי לוי:
 אני בטוח שקיים
איל הנס:
תקבלו תשובה
איל הנס:
 שרון כנראה מכירה את זה
מיקי לוי:
שרון כל כך הרבה שנים בצבא, בוודאי היא מכירה את זה
מישל בוסקילה:
אני חושב שבנושא 90 הימים שציינת פה, צריך בסופו של דבר שמינהל ההסדרה והאכיפה במשרד העבודה יבדוק תלונות שיש בהן כדי להפר ולמצוא לפעמים את החורים בתוך החוק שייקבע כדי באמת לסייע לאנשי המילואים לא ליפול ולחזור חזרה לעבודתם
מישל בוסקילה:
 תודה רבה וכל הכבוד על הדיון הזה
מיקי לוי:
תודה רבה לך על הנושאים שהוספת לנו
מיקי לוי:
 נציבות שוויון הזדמנויות בעבודה, בבקשה
איתמר כהן:
אני מתמחה בנציבות שוויון הזדמנויות בעבודה
איתמר כהן:
 אנחנו מקבלים פניות גם בשגרה וגם בחירום מאנשי מילואים שסבלו מאפליה במקום העבודה על רקע השירות שלהם
איתמר כהן:
 אנחנו מקבלים גם פניות מנשות אנשי מילואים, בנות זוג
איתמר כהן:
 עובדים בשיתוף פעולה עם עמותות שמפנות אלינו פניות
איתמר כהן:
 הסמכות שלנו קמה מחוק שוויון ואנחנו משתמשים בכלים החוקיים הקיימים כרגע בשביל לסייע
איתמר כהן:
 אנחנו נותנים ייעוץ משפטי, אגב, לפי שיקול דעת הנציבות אנחנו גם מלווים להליכים משפטיים ללא תשלום
איתמר כהן:
 מאז תחילת הלחימה קיבלנו עשרות פניות של אנשי מילואים, רובם המכריע בהליכי בירור, חלקם נסגרים אחרי הבירור הראשוני מול המעסיק
מיקי לוי:
כמה פיטורים היו? מישהו יודע את הנתון הזה?
איתמר כהן:
אני יכול לומר שמבין כ-80 פניות שיש לנו כרגע, יש לנו שש פניות שכבר קיבלו זימונים או שנכנסו להליך ואנחנו מלווים אותם בתוך ההליך הזה
מיקי לוי:
 הסתדרות העובדים הלאומית, לא נמצא
איל הנס:
 אני פחות מוכר בוועדה הזאת, לשמחתי
איל הנס:
 אני אסביר רגע מה תפקידי בעניין
איל הנס:
 במסגרת חוק חיילים משוחררים, החזרה לעבודה, אני מתפעל את מערך ועדות התעסוקה למניעת פיטורים של אנשי המילואים בתקופה האסורה בחוק, שהיא כרגע 30 יום כמו שאתם יודעים
איל הנס:
 מילה לגבי המנגנון הזה, כדי שתבינו על מה מדובר פה
איל הנס:
 מדובר פה על מנגנון שהוא שווה ערך לבית משפט מחוזי
איל הנס:
 בוועדה כזאת יושבים ארבעה נציגים
איל הנס:
 יושב-ראש הוועדה הוא עורך דין, מינוי של שר המשפטים, נציג של ההסתדרות, נציג של התאחדות התעשיינים, ועובד שלי, עובד משרד הביטחון
איל הנס:
 כל בקשה שמוגשת לוועדה נידונה במסגרת אותה ועדה, ויש שני סוגי בקשות
איל הנס:
 בקשה אחת היא בקשה שהמעסיק מגיש על מנת לקבל היתר לפטר בתקופה האסורה, שכמו שאמרנו היא 30 יום, והסעד השני הוא סעד לאנשים שאמורים לפטר אותם והם פונים ביוזמתם לוועדה
איל הנס:
      חשוב להגיד שכל המנגנון הזה הוא מנגנון שמונגש לאנשי המילואים
איל הנס:
 יושבים פה חבריי מקצין המילואים הראשי, הם יספרו אחר כך על ההנגשה של הדבר הזה בתוך אתרי המילואים ובכל הפרסומים לאנשי המילואים
איל הנס:
 בשנת 2023 אנחנו דנו ב-78 מקרים, התקיימו 78 ועדות, מהן שלוש תביעות של אנשי מילואים ו-75 היתרים ביוזמת המעסיק
איל הנס:
 מרבית המקרים, יותר מ-80% מהמקרים, זה באמת חברות וארגונים שנסגרים, אפרופו המצב הכלכלי כרגע במדינה שאנחנו מכירים אותו
איל הנס:
 כל המקרים האלה נידונים, ואני מזכיר, החלטה שמתקבלת במסגרת הוועדות האלה היא החלטה שאפשר לערער עליה בבית המשפט
איל הנס:
 לא היו ערעורים
איל הנס:
 כרגע ישנו תיק אחד שנמצא לפני ערעור
איל הנס:
 אני מדבר על כל השנים האחרונות, לא היו ערעורים על הוועדות
איל הנס:
 הוועדה זאת גם מוסמכת לתת סעדים על פי ההוראות שכתובות בחוק
איל הנס:
      באשר לשנת 2024, עד היום – נתון מאתמול – אנחנו מכירים 130 פניות לוועדה, מתוכן 76 ועדות כבר התקיימו
איל הנס:
 מתוך 130 הפניות שאנחנו מקבלים, 118 הן פניות מטעם המעסיק, זאת אומרת ש-12 פניות הן מטעם אנשי המילואים
איל הנס:
 לכן מה שאני יכול להגיד גם בהשוואה לשנים קודמות, מרבית הפניות הן פניות של מעסיקים, לא של אנשי מילואים, הגם שהם יודעים, ואני שמח על כך
איל הנס:
 אני איש מערכת, לצורך העניין אני מבין בדיוק את תפקידי בהקשר הזה
איל הנס:
 אלה הם הנתונים
איל הנס:
 אכן יש גידול
מיקי לוי:
זה קצת מושך לנו את השטיח שהמעסיקים באים
איל הנס:
לכן אני מציג את הנתונים כמו שהם, כי אני חושב שראוי שתכירו אותם
משה טור פז:
או שזה מעיד על תת ביצוע
משה טור פז:
 זה גם יכול להיות
איל הנס:
לצורך העניין הזרועות שלנו פתוחות
איל הנס:
 בכל פורום, בכל הזדמנות, אנחנו יחד עם אנשי קמל"ר מפרסמים את הזכות הזאת
שפרה שחר:
אבל באילו נסיבות המעסיק פונה?
איל הנס:
החוק הזה מדבר על 30 הימים
איל הנס:
 ישנם מקרים אחרים שלא נמצאים במסגרת החוק הזה, עברו 30 ימים ואז הוא בא לפטר
איל הנס:
 זה כבר לא במגרש שלי, זה נמצא כבר במגרשים אחרים
איל הנס:
 המגרש שאני מדבר עליו הוא המגרש של 30 הימים שעליהם יש דיונים כרגע להעלות ל-60, להעלות ל-90
שרון ניר:
אבל היה פרסום שאתם אישרתם 50% מהפניות
איל הנס:
הסברתי, את בדיוק יצאת
איל הנס:
 השנה, מתוך 130 פניות שקיבלנו, דנו ב-76 פניות, כולן היו פניות של מעסיקים כדי להתיר פיטורים של אנשי מילואים
איל הנס:
 כל הפניות האלה היו פניות של עסקים שנסגרו כתוצאה מהמצב הכלכלי, ולכן כמו שאתם בוודאי מבינים אין פה הרבה ברירות
איל הנס:
 לצורך העניין, אם מפעל נסגר ואין יותר מפעל, עם כל האהבה הגדולה שלי בראש ובראשונה למילואימניקים היקרים האלה, אין לנו ברירה
אלון שוסטר:
כלומר, העסקים נפגעו לא כתוצאה מהיציאה של המילואימניקים?
איל הנס:
העסקים כנראה נפגעו מהמצב הכלכלי, מהמצב כרגע כתוצאה מהמלחמה
איל הנס:
 אנחנו מכירים את המצב הכלכלי במשק
איל הנס:
 אני מתאר לעצמי שאתם יכולים לספר לי על המצב הכלכלי הקשה
איל הנס:
 מה שאני באופן יחסי רואה זה שכמות הפניות של הפרטים הוא קטן יחסית
איל הנס:
 אבל אני מדגיש, אסור להתאהב במספרים שאני  אומר, כי הם מדברים רק על התקופה האסורה בחוק, שזה ה-30 יום
איל הנס:
 מה קורה ביום ה-31? דיברתם, זה כבר מגרש אחר לגמרי, שלצורך העניין כרגע החוק שאני ממונה על יישומו במשרד הביטחון לא  מתעסק בו
יוסרי זיו אלדין:
אני יועץ קצין המילואים הראשי
יוסרי זיו אלדין:
 קודם כל אגיד תודה, אדוני היושב-ראש, על קיום הוועדה
יוסרי זיו אלדין:
 כמובן שגם קצין המילואים הראשי וצה"ל מברך על כל יוזמה וחקיקה שתטיל ובטח תגן על חיילי המילואים, ואני רוצה להוסיף גם על בנות ובני הזוג
יוסרי זיו אלדין:
 הייתה הוראת שעה שקודמה שמגנה על פיטורים של בני ובנות הזוג, ונוכחנו לראות בלחימה שכאשר איש המילואים נמצא 100 ימים בתוך עזה, כשהעורף שלו פחות מוגן אז זה מטריד אותו וזה מוציא אותו מהפוקוס שהוא צריך להיות בו
יוסרי זיו אלדין:
 וזו המשימה והניצחון
יוסרי זיו אלדין:
 אני יודע שיש היום הצעות חוק – אני לא מכיר את הצעת החוק של אדוני – שמונחות על שולחן הכנסת להגנה על חיילי המילואים
מיקי לוי:
יש הרבה
מיקי לוי:
 אני מקווה מאוד שהממשלה תעשה איזשהו שילוב, תיקח מהכול את הטוב ביותר ותגיש הצעת חוק ממשלתית
מיקי לוי:
 אני לא צריך קרדיט, הקרדיט הוא לאנשי המילואים
יוסרי זיו אלדין:
אז לפחות מהצעת החוק שאני מכיר, ההגנה היא לגבי אי פיטורים אחרי שחרור של צו 8
מיקי לוי:
זה לא מספיק לי
מיקי לוי:
 לכן אני אומר שככל שעיינתי בהצעות החוק האחרות ראיתי שיש חורים כגבינה שווייצרית
מיקי לוי:
 ניסיתי לתכלל
מיקי לוי:
 גם אני לא מושלם, אבל כאשר זה יגיע לוועדת שרים לחקיקה המדינה תיתן את זה למישהו מקצועי, תתייעץ אתכם במשרד הביטחון ובצה"ל, אני חושב שנוכל להגיע לאיזשהו הרכב של החוק שיכסה לנו את מרב החורים
יוסרי זיו אלדין:
לפחות את שנת 2024 שהיא שנה די עצימה, וזה גם עלה פה
יוסרי זיו אלדין:
 גם אחרי הלחימה וגם בתעסוקות מבצעיות שחיילי המילואים יידרשו אליהן
יוסרי זיו אלדין:
      כהמשך למה שאמר איל, יושב-ראש האגף, שסמכותו נגמרת אחרי היום ה-30, אנחנו מקבלים גם פניות שזה לא בדיוק נופל בפיטורים
יוסרי זיו אלדין:
 זאת אומרת, יש הרבה תחום אפור, שגם שם חיילי המילואים נפגעים, בין אם לקצץ עכשיו בשעות הנוספות, וכן רכב עבודה נשאר איתו בזמן המילואים או לא, וכל מיני קיצוצי משמרות
יוסרי זיו אלדין:
 אנחנו כן מפנים לפעמים, וחשוב שיהיה שיח וחיבור לנציבות לשוויון הזדמנויות בעבודה, שגם ייתנו את הדעת על הדברים האלה שהם מחוץ לחוק שמתיר או מאפשר למשרד הביטחון לעסוק בדברים האלה
יוסרי זיו אלדין:
      נקודה אחרונה שאני רוצה להתייחס אליה
יוסרי זיו אלדין:
 אצלנו במפקדת קצין המילואים הראשי הקמנו צוות שיש שם עורכת דין שהיא הרבה פעמים מכווינה
יוסרי זיו אלדין:
 זה לא ייעוץ, כי יש מגבלות חוקיות על לתת ייעוץ משפטי
יוסרי זיו אלדין:
 לכן היא מקבלת פניות מחיילי המילואים, היא מכווינה אותם, והיכן שצריך גם להפנות אותם לוועדת התעסוקה שיגישו את הבקשות כדי שהמקרה שלהם יידון בוועדת התעסוקה, אז אנחנו עושים את זה
יוסרי זיו אלדין:
 גם בהקשר הפרסומי של הדבר הזה, וגם עכשיו כשיחידות מתחילות להשתחרר אז אנחנו די מגיעים לימי השחרור שלהם ועוטפים אותם, נותנים להם דברים נוספים שאני יכול להגיד, כמו נציגים של קרן הסיוע
יוסרי זיו אלדין:
 מגיעים לשם אנשים מרשות המיסים, מהביטוח הלאומי, וגם נציג שלהם נמצא פה, כדי לנסות וכמה שיותר לאפשר את החזרה החלקה הזאת לתוך האזרחות
יוסרי זיו אלדין:
 בין היתר מגיעים לשם עורכי דין שאנחנו מעסיקים אותם במילואים כדי לשמוע, להקשיב, לסייע, להכווין, כדי לתת להם כל מה שאנחנו יכולים לתת
יוסרי זיו אלדין:
 תודה
מאיר דוד:
בוקר טוב, אדוני
מאיר דוד:
 אני ראש מינהל הסדרה ואכיפת חוקי עבודה
מאיר דוד:
 ראשית, תודה רבה על הדיון הזה
מאיר דוד:
דיון חשוב מאין כמוהו
מאיר דוד:
 בשבעה באוקטובר, כשכולנו קיבלנו את הבשורה על פריצת המלחמה, לא חלמתי שאני אצטרך לדבר על פיטורים של חייל מילואים בתקופה כזאת
מאיר דוד:
 אבל לצערי המציאות מכה על פנינו ואנחנו פה
מאיר דוד:
 נתחיל בהגנות שכן קיימות
מאיר דוד:
 חוק חיילים משוחררים, שנותן הגנה 30 ימים
מאיר דוד:
 צריך להבין, במהלך 30 הימים גם אסור לתת הודעה על פיטורים
מאיר דוד:
 זאת אומרת שאם רוצים להתחיל עם אדם תהליך, רק מהיום ה-31 אפשר לעשות את השימוע ומשם להתחיל
מאיר דוד:
 זאת ההגנה
מאיר דוד:
 אתמול נחתם ההסכם הקיבוצי להרחבת ההגנה ל-60 ימים, ובכוונתו של שר העבודה השר יואב בן צור לפעול במהרה להרחיב את ההסכם הזה ולהחיל את ההגנה הזאת על כלל המשק
מאיר דוד:
 הוא כבר הצהיר כמה פעמים, וגם הנחה אותנו לפעול במלוא המרץ להגן על חיילי המילואים, ואגיד מה אנחנו עושים בנושא
מאיר דוד:
 ההגנה השנייה היא בחוק שוויון הזדמנויות בעבודה
מאיר דוד:
 נציבות לשוויון הזדמנויות עוסקת בהליכים האלה, בהליכים האזרחיים, אני עוסק בהם בהליכים הפליליים
מאיר דוד:
 אז ביום ה-31, מעסיק שחושב שתמה ההגנה והוא יכול לפטר, אז הוא כנראה קצת מתבלבל, כי זה לא כך
מאיר דוד:
 בשביל זה אנחנו כאן, ולכן אני קורא לכל המעסיקים שרוצים לחשוב על פיטורי חייל מילואים אחרי שתמו ימי ההגנה: אל תחשוב על זה בכלל
מאיר דוד:
 כי יש פה חשדות לפגיעה בשוויון הזדמנויות
מאיר דוד:
 נציג צה"ל דיבר לא רק על פיטורים, הוא דיבר על פגיעה בזכויות
מאיר דוד:
 אז אנחנו כן מטפלים בנושא הזה
מאיר דוד:
 גם פגיעה בעבודה, גם פגיעה בתנאים, גם בפיטורים או גם אפילו בקבלה לעבודה, אדוני היושב-ראש
מאיר דוד:
 קיבלנו מקרה של עובד שהיה אמור להתחיל לעבוד ב-17 באוקטובר, ובשבעה באוקטובר הוא גויס למילואים והוא היה בקשר כל התקופה הזאת עם המעסיק החדש שלו
מאיר דוד:
 הוא סיים ב-10 בינואר את המילואים, אמר למעסיק שהוא יכול להתחיל לעבוד ב-14 בחודש, והוא אמר לו: לא, אני לא כבר לא צריך אותך
מאיר דוד:
 גם זאת עבירה
מאיר דוד:
 אסור להפלות עובד בגלל שירותו במילואים, או שירותו הצפוי
מאיר דוד:
 אני רוצה לענות לחברי, החוק נותן הגנה לא רק למי שמשרת עכשיו במילואים
מאיר דוד:
 גם אם הוא צפוי לשרת במילואים
אופיר כץ:
אבל זה לא מוגן אוטומטית
אופיר כץ:
 מה שאתה מדבר זה משהו כללי, זו לא תקופה מוגנת כמו בחוק עבודת נשים
מאיר דוד:
אבל החוק מגן על עובד שאמור לצאת למילואים
מאיר דוד:
 אם הוא קיבל צו קריאה למילואים ומפלים אותו בגלל זה, זאת עבירה
מאיר דוד:
 אדוני, כבר קיבלנו 12 פניות
אופיר כץ:
תעשה הבחנה בין תקופה מוגנת לבין - - -
מאיר דוד:
לא דיברתי על תקופה מוגנת, דיברתי על הגנה בחוק
מאיר דוד:
 החוק מגן גם על אפליה לחיילים שצפויים לצאת לשירות מילואים, לא רק מי שנמצא עכשיו במילואים
מאיר דוד:
 אני קורא כאן גם לחיילי המילואים, תפנו אלינו
מאיר דוד:
 אדוני מפורום הביטחוניסטים, אנחנו כן מטפלים כבר בתלונות, מטפלים בהן מיידית
מאיר דוד:
 רק אתמול מנענו פיטורים בשישה מקרים
מאיר דוד:
 אנחנו בשיח עם המעסיק מיידית להסביר לו מה החובות שלו, מה הוא צפוי, ואנחנו לא נהסס להפעיל את כל הכלים הפליליים שעומדים לרשותנו כנגד המעסיקים
מאיר דוד:
 יש לנו שישה מקרים שאנחנו מטפלים בהם היום
מאיר דוד:
 הבוקר בדרך לפה קיבלתי מקרה נוסף של אשת חייל מילואים שכאשר היה בעזה הודיעו לו שיפטרו אותו
מאיר דוד:
 אני רוצה לראות שיפטרו אותו
מאיר דוד:
 אנחנו נטפל בזה
מאיר דוד:
 אז אנחנו כאן לרשותכם, ואני קורא גם לצה"ל, גם לפורום נשות המילואים, לחיילי המילואים, לכולם, תפנו אלינו עם התלונות האלה, גם אם חלפה תקופת ההגנה לכאורה
מאיר דוד:
 כי יש פה חוק שוויון הזדמנויות בעבודה ואנחנו נפעיל אותו במגוון הרחב שלו, בכל ההיבטים שלו
מאיר דוד:
 לא נהסס
מאיר דוד:
 תודה רבה
מיקי לוי:
תודה רבה הדברים שאמרת הם מאוד חשובים
מיקי לוי:
 תשאיר בבקשה את המייל ואת מספרי הטלפון שלך
מאיר דוד:
המוקד שלנו לפניות הוא כוכבית 2570
מאיר דוד:
 אנחנו גם עובדים עכשיו ביחד עם נציבות השוויון כדי להגביר את הפרסום שלנו
מאיר דוד:
 יש לנו פרסום באתר המשרד, אנחנו פועלים הרבה ברשתות החברתיות, גם בפייסבוק, גם באינסטגרם, בפייסבוק של משרד העבודה
מאיר דוד:
 אנחנו נחדד את הפרסומים האלה גם בקרב הציבור
מאיר דוד:
 שוב, אל תהססו, אפילו בשאלה
מאיר דוד:
 גם אם זה נשמע לחייל המילואים אולי בתחום האפור, תנו לנו לעזור לכם להחליט אם באמת יש כאן עבירה או לא כדי לתת להם אפשרות לחזור לעבודה
מיקי לוי:
 הדברים שלך חשובים מאוד
מיקי לוי:
 השותף שלך רצה להגיד משהו
איתמר כהן:
כמובן שאנחנו משתפים פעולה עם מינהל ההסדרה והאכיפה של משרד העבודה
איתמר כהן:
 אני רק רוצה לחדד ולומר שחוק שוויון הזדמנויות בעבודה אוסר על אפליה מחמת שירות מילואים בכל שלבי המגע עם המעסיק, גם בקבלה לעבודה, אפילו משלב המודעה לפרסום משרד דרושים
איתמר כהן:
 כמו ידידי כאן, אני קורא כמובן למשרתי מילואים, גם בשגרה וגם בחירום, שנתקלים באפליה הזאת בכל שלב במהלך קבלה לעבודה או בתנאי העבודה בזמן שהם עובדים, כמובן לפנות אלינו ונעשה את המרב כדי לעזור להם
מיקי לוי:
 אני מתנצל רגע בפני האחרים
מיקי לוי:
 חבר הכנסת טור פז צריך ללכת לוועדה אחרת, אז אני נאלץ לתת לו
משה טור פז:
תודה, אדוני היושב-ראש
משה טור פז:
 אני ניגש לדיון בוועדת חינוך שיזמתי בנושא נשירת תלמידים בתקופת המלחמה, אז אומר רק כמה מילים
משה טור פז:
 קודם כל, אני רוצה שנתחיל ונאמר שכל מה שנעשה לא יהיה מספיק
משה טור פז:
 זו צריכה להיות נקודת המוצא
משה טור פז:
 אנחנו לא מפנקים, אנחנו לא מחבקים יותר מדי
משה טור פז:
 אתמול הייתי בביקור אצל משפחת ניר, אצל יובל שהיה גם פקוד שלי וגם שכן שלי, שנהרג בשבוע שעבר בעזה
משה טור פז:
 הוא בן 43, חמישה ילדים, אלמנה
משה טור פז:
 אין שום דבר בעולם שיפצה מישהו שעובר דבר כזה, וגם לא קרוב לזה, גם לא מי שנפצע קלות
משה טור פז:
 צריך להבין את זה, אנחנו באירוע כל כך גדול, כל כך מקיף, שאנחנו עסוקים בו בלהגיע עד רף של דאגה שבעבר לא נתנו אותו
משה טור פז:
 בואו נודה על האמת
משה טור פז:
 אני יו"ר שדולת המילואים
משה טור פז:
 בשנים עברו בימי המילואים מה שנתנו היה פסיק ואפס, ובכל פעם שהנושא עלה הוא נדחה בגלל סדרי עדיפויות אחרים
משה טור פז:
 אז לפחות עכשיו מדינת ישראל מבינה, וזה גם בזכותך אדוני, כמה היא צריכה לתת לאנשי המילואים, כמה אנחנו חייבים להם בכל מה שאנחנו עושים
משה טור פז:
     דבר שני, אני מבקש כאן מכל משרדי הממשלה
משה טור פז:
 הדבר הכי גרוע לומר זה שאני נותן שירות ותיכנסו לאתר שלי
משה טור פז:
 אנשי המילואים לא נכנסים לאתר של מישהו
משה טור פז:
 הדרך היחידה להנגיש היא לשלוח פרואקטיבית במסרון או בווטסאפ לכל אחד
משה טור פז:
 אני יודע שחלקכם עושים את זה, זה המבחן
משה טור פז:
 ברוב המקרים אנחנו סובלים מאי מיצוי זכויות ולא מעודף זכויות
משה טור פז:
 הדחיפה צריכה להיות אל איש המילואים גם כשהוא לא בעזה
משה טור פז:
 יש לי יועץ שחוזר עכשיו אחרי 120 ימים במילואים, עוד שבועיים הוא יהיה פה ותהיה לו כמות גדולה של דברים על הראש שיצטרך לטפל בהם
משה טור פז:
 לכן הכול צריך להגיע אליו
משה טור פז:
      דבר שלישי, כל ההרחבות שנעשות כרגע, גם פה בכנסת, הן הרחבות זמניות ל-2024
משה טור פז:
 הן לא משנות את המציאות קדימה לתמיד
משה טור פז:
 ולכן אתה צודק, אדוני, חקיקה ראשית לא כהוראת שעה
משה טור פז:
 השינויים שנדרשים לאנשי המילואים זה עכשיו קדימה
משה טור פז:
 גם 2025 יצטרכו את אנשי המילואים, וגם 2026 לצערנו
משה טור פז:
 לכן אנחנו צריכים לשאוף שכל מה שאנחנו עושים יהיה ארוך טווח
משה טור פז:
      דבר אחרון, השנה – וזה כן אני מקווה לא יהיה תמיד – אנחנו במציאות שאנשי מילואים משתחררים היום בפברואר, והם יודעים שיש להם כבר צו מחכה לאפריל או למאי
משה טור פז:
 אתם מבינים איזו מציאות זו לכל אדם שמחפש עבודה, סטודנט, חזר לעבודה
משה טור פז:
 אנחנו צריכים לדאוג להם גם במקום הזה, כי גם למעסיקים שלהם זו מציאות מאוד קשה
משה טור פז:
 ואנחנו צריכים להיות שם בנעליהם, בשבילם גם במציאויות הקשות האלה
משה טור פז:
 תודה רבה לך, אדוני
מיקי לוי:
 חברת הכנסת ניר, בבקשה
שרון ניר:
תודה רבה, אדוני, על הדיון החשוב הזה
שרון ניר:
 אני רוצה להגיד משהו ברור גם לחברה הישראלית וגם לכל מעסיק באשר הוא
שרון ניר:
 אם יש כפיות טובה ועזות מצח, זה לפטר איש מילואים שחוזר מלמעלה מ-120 יום בשירות מילואים שבו הוא הגן עלינו, הוא דאג לנו
שרון ניר:
 חובתם, לא זכותם, וזו לא רק חובה חוקית, זו חובה ערכית ומוסרית וזה חלק מהחוסן הלאומי של כולנו, להגן על זכויותיהם של אנשי המילואים
שרון ניר:
 לא ייתכן שתהיה פגיעה בפרנסתם של משקי בית שנתנו מכל מרצם לטובת המערכה ולטובת מדינת ישראל
שרון ניר:
 אני חושבת שחשוב שפתחת בזה, אדוני, שמדובר פה על הגנה ומוגנות תעסוקתית של אנשי מילואים ובני משפחותיהם
שרון ניר:
 זה לא רק אנשי מילואים
שרון ניר:
 אנחנו צריכים להסתכל על התאים המשפחתיים, על המשקים המשותפים של אנשי מילואים ובני משפחותיהם
שרון ניר:
      אני רוצה לומר בהקשר הזה דבר נוסף
שרון ניר:
 שמעתי כבר שהתקבלו לא מעט פניות
שרון ניר:
 אחת הפניות ההזויות ביותר שרצה בשבועיים האחרונים, ואגב אנשי מילואים שומרים על כבודם של המעסיקים ושל בעלי הבית, היא של איש מילואים שחזר למקום עבודתו, קרא לו המעסיק ואמר לו: בבקשה תציג לי את העמידה ביעדים
שרון ניר:
 אמר לו העובד: לא הייתי כאן שלושה חודשים, הייתי בעומק הרצועה
שרון ניר:
 אמר לו המעסיק: אבל אנחנו עובדים פה על פי יעדים, זה מאוד פשוט, עמידה ביעדים זה קריטריון להרחקה, לסיום חוזה וכדומה
שרון ניר:
 אני חושבת שעצם העובדה שמעיזים להתל בעניין הזה, או שיש עזות מצח כזו למעסיקים לקחת את הנושא הזה ולתרגם אותו לעילות אחרות לפיטורים, זו שיא החוצפה
שרון ניר:
 אחד הדברים החשובים לדעתי, אדוני, מעבר לחוק, זה להגיד את הדבר הפשוט: אנחנו כאן מדברים על חובה ערכית ומוסרית ועל החוסן הערכי והמוסרי של כולנו
מיקי לוי:
 חבר הכנסת שוסטר, בבקשה
אלון שוסטר:
תודה, אדוני היושב-ראש
אלון שוסטר:
 אנחנו צריכים לטפל בנושא הזה במקל, בגזר וברוח
אלון שוסטר:
 המקל הוא החוק
אלון שוסטר:
 אני אחד מהמגישים של ההצעה להגדיל את תקופת האיסור של הפיטורים ל-90 יום מהסיבות המובנות
אלון שוסטר:
 אני חושב שבמקביל אנחנו צריכים להיות עם הלב עם המעסיקים עצמם, לסייע למעסיקים
אלון שוסטר:
 לכלל המעסיקים במשק או העסקים במשק, ובפרט  למעסיקים את אנשי המילואים
אלון שוסטר:
 ולכן חוק אחר ונוסף שהגשתי באופן פרטי, ואני מבין שוועדת הרווחה שאני חבר בה מגישה גם היא והמדינה כבר הודיעה שמסייעים לבעלי העסקים בתשלום של ההפרשות הסוציאליות בתחום מסוים, בגובה מסוים, ולשנה הזאת בלבד
אלון שוסטר:
 החוק שלי מדבר על החלטה עקרונית
אלון שוסטר:
 זו התעמרות בבעלי עסקים, אדוני היושב-ראש, במשך 75 שנות המדינה
אלון שוסטר:
 אבל פה בדיוק נכנסת המציאות המשתנה
אלון שוסטר:
 בשנים 49', 50', 55', כל הארץ צבא
אלון שוסטר:
 ב-67' עוד שרנו כל העם במילואים
אלון שוסטר:
 והיום כשאנחנו מגיעים ל-3% של מילואים, שמתחנו את עצמנו עד הקצה, והזכיר חבר הכנסת קינלי שבשדולה שאנחנו חברים בה עסוקים בפרומילים שבדרך כלל משרתים, או שברי האחוזים שבדרך כלל משרתים כמה עשרות ימים
אלון שוסטר:
 אנחנו לקראת אירוע שבו במשך תקופה ממושכת זו תהיה מנת חלקנו
אלון שוסטר:
 עדיין 3% הם חלק קטן, ומהבחינה הזאת העסקים, אם מסתכלים על השוק כזירה צינית, הם סוג של יתרון על המיעוט, המילואימניקים, שמחפשים את העבודה
אלון שוסטר:
 לכן גם בתחום ההסברה, הקמפיין התקשורתי והחקיקתי, אנחנו צריכים כאן בבית הזה, בכוחות משותפים, ייתכן בממשלה אחרת, בוודאי ברוח אחרת, לעסוק בשוויון בנטל ולהכניס ציבורים רחבים שירחיבו מאוד את ההשתתפות לא רק בסדיר, אלא גם במילואים
אלון שוסטר:
 עד כדי כך שכל אדם שלישי או רביעי יצטרך לצאת מדי פעם לטובת הקהילה לביטחון, להצלה ולחירום, וגם זה יסייע
מיקי לוי:
 חבר הכנסת סימון דוידסון
סימון דוידסון:
 אין לי ספק שהנושא הזה של מעבר ל-90 ימים יעבור, ואין לי ספק שכל חברי הכנסת יתמכו ויעשו
סימון דוידסון:
 לי יש הצעה ויש הרבה מאוד הצעות, וזה יקרה וידאגו
סימון דוידסון:
 אני רוצה לדבר על נושא כאוב מאוד
סימון דוידסון:
  יש חלק גדול ממילואימניקים שהם בעלי עסקים, חלקם קטנים, חלקם בינוניים, שהם גם מעסיקים אנשים בתוך העסקים שלהם